
Kehitysoppi, jolla meidän päiviemme biologiassa on niin perin val- 
tava sija, käsittää oikeastaan kaksi eri alaa, ryhmäkehityksen eli fyloge- 
nian ja yksilökehityksen eli ontogenian. Näistä edellinen, joka vasta 
Darwinin kautta sai varsinaisen merkityksensä, on enemmän kiin- 
nittänyt suuren yleisön huomion puoleensa. Ontogeneettiset kysymykset 
ovat jääneet ikäänkuin vasta toiseen sijaan, ne kun vain muodostavat 
osan siitä todistusaineistosta, jonka perustalle teoria fylogeneettisen 
kehityksen olemassaolosta on rakennettu. Että fylogeneettistä kehitystä 
on tapahtunut, emme koskaan voi suoranaisesti näyttää toteen, me 
voimme vain päätellä että se on todennäköistä. Sitävastoin on ontoge- 
neettinen kehitys ilmiö, jonka suoranaisesti voimme havaita. Se tarjoaa 
siis erinomaisen tilaisuuden nähdä, miten luonnossa kehitys näennäi- 
sesti yksinkertaisesta muodosta monimutkaisemmaksi tapahtuu. Viime 
aikoina on tällä tieteen alalla, ennen kaikkea kokeilujen avulla, edistytty 
aivan erikoisen paljon. Seuraavassa on aikomukseni lyhyesti selostaa 
muutamia tuloksia ja teorioja tältä alalta. 

Embryologia eli oppi sikiön kehityksestä on verrattain nuori eläin- 
tieteen haara. Nykyisessä muodossaan se sai varsinaisen alkunsa noin 


80 vuotta sitten. Tosin jo paljoa aikaisemmin tiedemiehet ovat kä- 

sitelleet yksilön kehitystä, mutta heidän tutkimuksensa ovat useimmiten 
olleet enemmän teoreettista laatua, enemmän filosofista spekulatsionia 
kuin empiiristä tutkimusta. 

On kuitenkin syytä ensin hiukan viipyä näissä teorioissa, etenkin 
koska senaikuiset nimitykset, vieläpä itse teoriatkin, joskin uudessa 
muodossa, vielä meidän päivinämme ovat käytännössä. 

Ikäänkuin peruskiviä embryologialle ja ylipäänsä biologiselle tut- 
kimukselle ovat englantilaisen Harveyn havainto, että jokainen eläin- 
yksilö kehittyy munasta, omne vivum ex ovo, ja hollantilaisen Leeuwen- 
hoekin (1677) keksintö, että myös siittiöitä on olemassa. Aikaisemmin 
sukusolujen olemassaolo ja merkitys oli ollut aivan hämärä tiede- 
miehille. 

Nyt vasta oli saatu ikäänkuin varma lähtökohta, josta alkaen yk- 
silön kehitystä oli seurattava. Senaikuisille tiedemiehille nousi eteen ky- 
symys, miten sukupuolisoluista, munasta ja siittiöistä, täysinkehittynyt 
eläin muodostuu. On otettava huomioon, että senaikuiset teknilliset 
apukeinot olivat hyvin huonot — mikroskooppi oli juuri keksitty ja 
tutkittavat esineet hyvin pieniä. Sitäpaitsi otettiin tutkittavaksi vain 
harvoja lajeja. Ei siis kumma, jos aluksi, etupäässä filosofisten spekulat- 
sionien vaikutuksesta, pääsi vallalle se käsitys, että jo sukusolussa eläin 
sellaisenaan oli valmis. Se ei kehittynyt yksinkertaisesta muodosta moni- 
mutkaisemmaksi, se kasvoi ainoastaan. Selvimmin tämä käsityskanta 
esiintyy sen ajan kuuluisan oppineen Hallerin sanoissa: »Kehitystä ei ole 
olemassa.» Tämä oppi on saanut nimen praeformatsioni- eli evolutsioni- 
oppi, se kun olettaa, että eläin sellaisenaan, joskin kovin pienenä, on val- 
mis, praeformoitu, jo sukusolussa, sen täytyy vain kasvaa tullakseen täy- 
sin varttuneeksi. 

Praeformatsioniopin kannattajien kesken ilmeni pian kaksi eri suun- 
taa. Koska hedelmöitysilmiön lähemmät vaiheet heille vielä olivat tun- 
temattomat, eivät he voineet päästä yksimielisyyteen siitä, mikä kumman- 
kin sukusolun, munasolun ja siittiön, merkitys oli. Toisten mielestä, näi- 
hin kuului m. m. mainittu Haller, oli munasolu tärkeämpi, koska juuri 
siinä eläin sellaisenaan oli valmis. Siittiö vaikutti vain jonkinlaisena 
ärsykkeenä ja pani munasolun kasvamisen alulle. 


Toiset taas, ennen kaikkea siittion keksijä Leeuwenhoek, olivat sitä 

mieltä, että juuri siittiössä eläin sellaisenaan oli valmis, munasolut muo- 
dostivat sille vain ikäänkuin ravinnon. 

Mentiinpä niinkin pitkälle, että kummankin kannan edustajat, toiset 
siis munasolussa, toiset taas siittiössä, väittivät nähneensä itse eläimen, 
joskin hyvin pienenä, sellaisenaan valmiina. 

Praeformatsioniopin edustajat eivät tyytyneet vain siihen, että he 
otaksuivat lajin olevan valmiina sukusolussa, vaan he spekuloivat yhä 
edelleen. Heidän mielestään ei myöskään itse sukusolu kehittynyt, 
sekin oli jo edellisen polven sukusolussa sellaisenaan, joskin taas 
kovin pienenä, valmiina, j. n. e. Täten syntyi n.s. inkapsulatsioni- 
eli koteloitumisoppi. Sen äärimäisyyteen menevät johtopäätökset koh- 
taamme mainitun Hallerin laskelmassa, että kantaäitimme Eevan muna- 
sarjassa oli ollut vähintään 200,000 miljoonaa ihmistä, toinen toisensa 
munasoluissa koteloituneina. 

On selvää, että tällainen teoria, joskohta sitä aikansa kuuluisimmat 
oppineet kannattivat, saisi vastustajia. Näiden joukossa on ennen muita 
mainittava Caspar Friedrich Wolff, joka 1759 havaintojen kautta näytti 
toteen, ettei ainakaan kananpoikanen synny praeformatsioniopin mu- 
kaisesti, vaan että se munassa todellakin kehittyy yksinkertaisesta muo- 
dosta yhä monimutkaisemmaksi. Tätä oppia, jonka mukaan siis todelli- 
nen kehitys tapahtuu, nimitetään epigenesis-opiksi. 

Se ei aluksi saanut suurempaa kannatusta, joutuipa melkein unho- 
tukseen. Vasta noin 70 vuotta myöhemmin eli 1832 antoivat sille Carl - 
Ernsi von Baerin klassilliset tutkimukset kanan sikiön kehityksestä lo- 
pullisesti varman pohjan. Tästälähtien ei praeformatsionioppi, joka 
kielsi yksilönkehityksessä muutoksen yksinkertaisesta muodosta moni- 
mutkaisempaan, saanut sellaisenaan mitään kannatusta. Baerin jälkeen 
on embryologia edistynyt nopein askelin. Kaikkialla on havaittu, että 
kehitys todellakin näennäisesti tapahtuu epigeneettisesti. Munasolusta 
muodostuu solunjakautumisen kautta määrätyt embryonaaliset ker- 
rokset, alkiokerrokset, ja näistä poimuuntumalla eri elimet. Huomatuim- 
man teoreettisen lisäyksen Baerin perustamaan deskriptiiviseen embryo- 
logiaan on Haeckel tehnyt esittämällä biogeneettisen sääntönsä. Tämä sa- 
noo lyhyesti, että jokaisen yksilön kehitys on ikäänkuin lyhyt kertaus 
sen fylogeneettisestä kehityksestä. Niin esim. osoittaa sammakon kiduk- 

silla hengittävä toukkamuoto, että sammakkoeläimet lähinnä polveutu- 
vat kalankaltaisista vesiluurankoisista. Biogeneettinen sääntö muodos- 
taa ikäänkuin vanhan epigenesisteorian huipun. 

Mutta ei deskriptiivinen epigenesisteoriakaan kauan tyydyttänyt 
tutkijoita. Pyrittiin asioihin syvemmälle käsiksi. Vähitellen olivat suo- 
ranaiset tiedot kehitysilmiöistä saaneet sen laajuuden ja tarkkuuden, 
että niitten nojalle saattoi rakentaa uusia teorioja. Ennen kaikkea on 
soluteorian kehitys ollut perin tärkeä. On päästy selville siitä, että 
muna ja siittiö todellakin ovat soluja. Kokeilujen kautta on hedel- 
möitysilmiö saatu selvitetyksi. On voitu näyttää toteen, että siit- 
tiön tuma sulaa munasolun tuman kanssa yhteen, muu osa siittiöstä 
menee useimmiten hukkaan. Tästä taas on m. m. tehty se tärkeä johto- 
päätös, että tuma on se osa, joka kantaa solun, tässä tapauksessa siis 
myös kummankin vanhemman, ominaisuudet perintönä. Sitäpaitsi on 
tehty se tärkeä havainto, että sekä munasolusta että siittiöstä yksinään 
voi syntyä uusi eläin. Siis kukin sukusolu sisältää itsessään kaikki lajin 
ominaisuudet. 

Deskriptiivisen embryologian päähavaintoja on, että munasolu aina 
kehittyy tarkoin määrätyllä tavalla. Se jakautuu jos on kysymyksessä 
pieni munasolu kahteen, sitten neljään, kahdeksaan, kuuteentoista j. n. e. 
osaan. Jokaisella uudella solulla on näennäisesti aina sama tehtävänsä 
kussakin eri tapauksessa. Niin esim. tiedetään, että kahdesta ensimäi- 
sestä solusta syntyy ruumiin kumpikin puolisko, nelisoluasteella vastaa 
kaksi ruumiin etu-, kaksi ruumiin takaosaa, kahdeksansoluasteella taas 
neljä selkä-, neljä vatsapuolta. Jokaisella solulla on oma määrätty 
merkityksensä. Tätä on nimitetty sen prospektiiviseksi merkitykseksi. 

Yllämainittujen havaintojen nojalla ovat spekuloivat tutkijat 
asettaneet kysymyksen, eikö todellisuudessa jokaisesta solusta voi syntyä 
mitään muuta, kuin mitä siitä säännöllisissä oloissa muodostuu? Toisin 
sanoen, onko jokaisen solun kehitys kerta kaikkiaan määrätty vai ei? 
Tämä kysymys, jota 1ne nyt lähdemme seuraamaan, on ainoastaan ko- 
keellisesti ratkaistavissa. Viimeisenä kolmenakymmenenä vuonna on 
tällaisia kokeita tehty sangen paljon. 

E:nsimäiset tutkijat, jotka ottivat tämän kysymyksen ratkaistakseen, 


tulivat eri tuloksiin, vaikka käyttivätkin osittain samaa koe-eläintä, 

sammakkoa. Myös myöhemmätkin kokeet ovat antaneet osittain eriäviä 
tuloksia, joten niitten perustalla on saattanut rakentaa teoriaa kahteen 
eri suuntaan. Siten on tiedemiesten kesken syntynyt erimielisyys, joka 
monessa suhteessa muistuttaa sitä riitaa, jota aikoinaan praeformatsioni- 
ja epigenesis-opin kannattajat kävivät keskenään. EFi vielä tänäkään 
päivänä ole täydelliseen yksimielisyyteen päästy. 

F:nnenkuin otamme selostaaksemme niitä kokeita, joihin uudet teo- 
riat ontogeniasta perustuvat, on meidän ensin hiukan tarkastettava muu- 
tamia vanhempia teorioja, joihin nämä tavallaan liittyvät. 

Niinkuin kokemus osoittaa, sisältää sukusolu itsessään kaiken ai- 
neiston, josta täysin kehittynyt eläin muodostuu. Tarvitaan ainoastaan 
sopiva ympäristö, s. o. sopiva lämpö, happimäärä, ravinto y. m., jotta 
kehitys voisi tapahtua. 

Miten on nyt mahdollista, että tuo pienen pieni sukusolu todellakin 
itsessään voi sisältää kaiken sen, mistä täysin kehittynyt muoto syntyy? 
Miten tuo merkillinen aine — sillä jonkinlaiseksi aineeksi sitä yleisesti 
luullaan — on tullut tuohon yhteen soluun, ja miten se on siellä sijoi- 
tettu? 

Suoranaiset havainnot eivät meitä paljoakaan auta, sillä niin pitkälle 
kuin mikroskooppinen ja mikrokemiallinen tekniikka ovatkin kehitty- 
neet, eivät ne kuitenkaan lähemmin pysty selittämään solun rakennetta 
ja toimintaa. Siksi ei ole muuta keinoa kuin turvautuminen hypoteeseihin. 

Darwin on m. m. rakentanut tällaisen, jonka avulla hän koetti selit- 
tää munasolun meille näkymättömän rakenteen. Hänen mukaansa erit- 
tää jokainen ruumiin pienin osa pienen pienen kappaleen, gemmulan, 
joka sisältäisi kaikki sen osan ominaisuudet latenttina (lepotilassa) it- 
sessään. Nämä gemmulat kulkevat sitten veren mukana sukusoluihin. 
Siten kukin sukusolu olisi ikäänkuin kokoonpantu tällaisista pienistä 
kappaleista, joista kukin vastaa määrättyä ruumiinosaa. Sukusolun 
kehittyessä jokaisesta gemmulasta muodostuisi taas vastaava elin. 

Tätä Darwinin teoriaa muistuttaa tavallaan Wesmannin v. 1885 
esittämä kuuluisa keimplasma-teoria. Weismann olettaa, että jokai- 
sessa sukusolussa on suuri joukko pieniä kappaleita, determinaniteja. 
Näistä jokainen vastaa täysinkehittyneellä yhtä solua. Determinantit 


vuorostaan jakautuvat pienempiin bzophoreihin, jotka taas vastaavat ku- 

kin yhtä solun eri ominaisuutta. Kaikki determinantit yhteensä muodos- 
tavat n. s. id'in. Kustakin tällaisesta id'istä syntyy yksi eläin. Samassa 
sukusolussa saattaa kuitenkin olla useampia idejä, mutta niistä kerral- 
laan vain yksi kehittyy. Ainoastaan siinä tapauksessa, että kehittyvästä 
id'istä muutamat determinantit sattuvat menemään hukkaan, voi joku 
reservi-id'i astua sen sijaan. Tällaisen aputeorian avulla koettaa Weis- 
mann m. m. selittää eläinten regeneratsionikyvyn. 

Determinantit ovat sukusolussa Weismannin mukaan yhtä määrä- 
tysti järjestetyt kuin solut valmiissa eläimessä. Solujakautumisen kautta 
joutuvat sitten determinantit määräpaikkoihinsa. Jos munasolussa esim. 
on 1 miljoona determinantteja, niin sisältävät kumpikin sen tytärsoluista 
L /9 miljoonaa, nelisoluasteella on kussakin solussa vain 1/4 miljoonaa j.n. e. 
Lopulta kuhunkin soluun jää yksi aktiivinen determinantti, joka määrää 
solun lopullisen laadun. Sukusolut muodostavat kuitenkin poikkeuksen, 
sillä ne sisältävät aina täyden determinanttimäärän. Weismannin mu- 
kaan jo suorastaan solujakautumisen kautta syntyy erilaisia soluja. 
Keimplasmateorialla on tavallaan paljon yhtäläisyyttä vanhan prae- 
formatsioniopin kanssa. Sukusolussa on täydellinen vastine jokaiselle 
täysinkehittyneen muodon osalle. Kuitenkaan ei niitten ulkomuodossa 
ole vielä minkäänlaista yhtäläisyyttä havaittavissa. | 

Weismannin keimplasmateoriaan, joka tavallaan on vain puhtaasti 
spekuloivaa laatua, liittyy läheisesti Wilhelm Roux'n kokeiluihin perus- 
tuva mosaikkiteoria. Roux oli ensimäinen, joka kokeellisesti koetti rat- 
kaista kysymyksen, mitä sammakon munasta muodostuu, jos ensimäisen 
jakautumisen jälkeen hävittää toisen puoliskon siitä. Hän sai tulokseksi, 
että aluksi syntyy vain puolitoukka, hemiembryo lateralis. 

Tästä ja lukuisista muista kokeista Roux teki sen johtopäätöksen, 
että kullakin munasolun tytärsolulla on, sikäli kuin ne solujakautumisen 
kautta muodostuvat, heti kerta kaikkiaan määrätty tehtävänsä. Hänen 
mukaansa kehitys on n. s. mosaikkikehitys, kullakin solulla on samoin- 
kuin mosaikkilevyssä pienillä kappaleilla määrätty paikkansa ja arvonsa. 
Tämä teoria on siis myös tavallaan praeformatsionioppia, joskin toisessa 
muodossa kuin aikaisemmin. Roux nimittää sitä neo-praeformatsioniksi. 

Mosaikkiteoriaa näennäisesti tukevista kokeista mainittakoon tässä 


seuraavat. 

Paitsi Roux'n mukaan sammakosta, tunnetaan muistakin eläimistä, 
että jos niiden munasolusta ensimäisen jakautumisen jälkeen hävittää 
toisen puoliskon, niin muodostuu jäljellejääneestä puolitoukka, hemiem- 
bryo. Samoin saa, jos neli- tai kahdeksansoluasteella hävittää niiltä 
määrätyn solun, aina myöhemmin samoin määrätyn elimen, kuten esim. 
silmän, puuttumaan. Tähän ryhmään kuuluu useampia Ctenophoreja, 
(Airomedusoja), Molluskeja (Nilviäisiä), Nematodeja (Suolinkaisia), 
Annelideja (Nivelmatoja) ja Ascidiotta (Vaippaeläimiä). 

Jos jo heti ensi jakautumisen jälkeen munasolun kehitys toisissa ryh- 
missä on havaittu mosaikkikehitykseksi, niin on se sitä enemmän myö- 
hemmillä asteilla. 

Ennen kaikkea tarjoaa sammakon kehitys paljon tämänkaltaisia esi- 
merkkejä. Spemann on näyttänyt toteen, että jos Rana esculentalta pois- 
taa ihon alta silmäpikarin, ennenkuin linssi on kehittynyt, niin syntyy 
tämä siitä huolimatta määräpaikastaan ihossa. Linssillä ei tietysti silloin 
ole mitään tehtävää. Tällaiselle kehitystavalle, jolloin siis joku elin sään- 
nöllisesti muodostuu, vaikkakin sen ympäristö on muuttunut, Roux an- 
taa nimen »Selbstdifferenzierung», omaperäinen erilaistuminen 1. eriyty- 
minen. Tätä kehitystapaa kuvaa juuri se seikka, että kukin solu tahi 
soluryhmä erilaistuu tykkänään riippumatta ympäristöstään. 

Mosaikkiteorian hyväksi voi myös selittää Brausin raajanaiheen 
siirrokset. Jos nuorelta Bombinator-sammakon toukalta leikkaa irti sen 
pienen ryhmän mesodermisoluja, joka muodostaa ensimäisen näkyväisen 
raajanaiheen, ja sijoittaa sen ihon alle toiseen paikkaan ruumista, niin ke- 
hittyy siitä säännöllinen raaja. Näin menetellen lainaamalla toiselta raa- 
janaiheita voi saada syntymään sammakon, jolla on enemmän kuin neljä 
raajaa. Voi saada raajan kasvamaan esim. keskelle päätä, tai ylipäänsä 
mihin paikkaan ruumista tahansa. 

Viime aikoina on myös päästy niin pitkälle, että on voitu näyttää to- 
teen, että jo hyvin aikaiseen yksityisillä soluillakin on määrätty tehtä- 
vänsä. Amerikkalainen Harrison on irroittanut sammakontoukalta as- 
teella, jolloin kaikki solut vielä ovat melkein samankaltaiset, keskusher- 
moston aiheesta yhden solun ja saanut sen saman eläimen veriplasmassa 
kasvamaan ruumiin ulkopuolella. Tällaisesta solusta syntyy säännölli- 


nen hermosolu, josta pitkät hermosäikeet kasvavat ulos. Myös kokonaisia 

elintenaiheita on saatu ruumiin ulkopuolella kasvamaan. Braus on esim. 
saanut sammakontoukan sydämen elämään ja kehittymään kaksi viik- 
koa veriplasmassa pienessä lasikammiossa. 

Olemme tähänasti yksipuolisesti seuranneet sitä suuntaa embryolo- 
giassa, joka on koettanut sovelluttaa vanhaa praeformatsionioppia uu- 
teen, ajanmukaiseen muotoon. Nyt meidän olisi tarkastettava myös 
toisia näistä jyrkästi eroavia teorioja, joissa tavallaan tapaamme enem- 
män yhtäläisyyttä vanhan epigenesisopin kanssa. 

Nägeli esitti 1884 teorian, jossa hän erottaa solussa kahdenlaista 
protoplasmaa, n. s. idioplasman ja ravintoplasman. Tähän johtopäätökseen 
hän tuli ennen kaikkea sen perustalla, että vaikka munasolu ja siittiö kool- 
taan ovat niin kovin eroavat, ne kuitenkin merkitykseltään ovat saman- 
arvoiset. Idioplasma on jokaisessa solussa senkaltainen, että siitä voi syn- 
tyä uusi yksilö. Siten jokainen ruumiinsolu todellisuudessa on saman- 
arvoinen sukusolun kanssa. Että kuitenkin eri solut saavat aivan eri teh- 
tävän, riippuu solun toisesta aineesta, ravintoplasmasta. Tätä on yhtä 
monta laatua kuin eri solujakin on olemassa. 

Nägelin idioplasmaoppiin liittyvät läheisesti O. Hertwigin, H. de 
Vriesin ja H. Drieschin esittämät teoriat. Nojautuen lukuisiin kokei- 
siin sanoo Hertwig, että alkuaan kaikki solut ovat samanarvoiset. Jokai- 
sesta solusta voi syntyä koko eläin. Solujakautumisen kautta siis jokai- 
nen solu jakautuu kahdeksi, aluksi aivan samanasvoiseksi soluksi. Tässä 
on siis suuri ero Weismannin teoriaan nähden, jonka mukaan jo heti 
solujakautumisen kautta syntyy eriarvoisia soluja. Koska solut Hert- 
wigin mukaan itsessään aluksi ovat samanarvoiset, täytyy niitten vasta 
myöhemmin muuttua. Tämän muutoksen aikaansaavat ulkonaiset olo- 
suhteet, jotka samalla määräävät, mitä kulloinkin jokaisesta solusta muo- 
dostuu. Niin esim. ensimäisen jakautumisen jälkeen ainoastaan asema 
naapurisoluun määrää, mikä ruumiinpuolisko, vasenko vai oikea, kum- 
mastakin ensimäisestä solusta syntyy. Hertwig nimittää teoriaansa bzo- 
genesis-teoriaksi. Seuraavassa esitän muutamia kokeita, jotka puhuvat 
tämän puolesta. 

Roux'n kokeen hävittää toisen puoliskon sammakon munasta ensimäi- 
sen jakautumisen jälkeen ovat m. m. O. Hertwig ja Driesch tehneet uudes- 


taan. He saivat aivan toisen tuloksen kuin Roux. Heille syntyi nimittäin 

jäljellejääneestä munanpuoliskosta kokonainer toukka. Nyt oli siis ko- 
keellisesti näytetty toteen, että ainakin sammakolla kummatkin muna- 
solun ensimäiset tytärsolut sisältävät aiheen, josta täysi muoto voi ke- 
hittyä. Miten on nyt selitettävissä syy siihen, että sama koe saattaa 
antaa kaksi eri tulosta? Kirjallisuudessa on Roux'n ja Hertwigin kan- 
nattajien kesken käyty hyvin vilkasta sanasotaa tästä kysymyksestä. 
Todellisuudessa kummatkin havainnot ovat oikeat. Munasolun puolis- 
kosta sammakolla voi nimittäin syntyä sekä koko- että puolitoukka. 
Tämä riippuu vain siitä, miten täydellisesti toisen puoliskon onnistuu 
hävittämään. On siis kysymyksessä vain puhtaasti teknillinen seikka. 

Meille tärkeämmät ovat tässä yhteydessä Hertwigin ja Drteschin 
tulokset. Että ne aivan varmasti pitävät paikkansa, on myöhemmin 
m. m. Spemann vesiliskon eli Tritonin munilla näyttänyt toteen. Kuro- 
malla hienon hiuksen avulla munasoluja, on hän kymmenissä tapauk- 
sissa saanut niistä syntymään kaksi toukkaa. Jos kuromisen kautta ei 
molempia puoliskoja aivan täydellisesti erota toisistaan, saa kaikenlaisia 
yhteenkasvaneita muotoja, ikäänkuin »siamilaisia» kaksosia, muodostu- 
maan. 

Paitsi sammakoilla on tämänkaltaisia kokeita tehty muillakin muo- 
doilla. Wilson on näyttänyt toteen, että sukulaisen Amfhioxus mu- 
nasta vielä kahdeksansoluasteellakin kustakin solusta syntyy kokonainen 
toukka, joskin kooltaan vain 1/s osa normaalitoukasta. Driesch on saanut 
Asteriasin, erään meritähden, grastrulasta, siis jo hyvin monisoluisesta 
asteesta, leikkaamalla sen kahtia kaksi toukkaa muodostumaan. 

Paitsi irroittamalla toisistaan on myös muilla keinoilla voitu näyttää 
toteen, etteivät ensimäiset munasolun tytärsolut suinkaan ole laadultaan 
tarkoin määrätyt. Jos esim. sammakon munasolua puristaa hienoon lasi- 
putkeen tai kahden lasin välissä, tapahtuu jakautuminen aivan epäsään- 
nöllisesti. Silloin nimittäin jakautumisen kautta syntyneet solut eivät 
voi asettua toisiinsa nähden siihen asentoon, jossa ne tavallisissa oloissa 
sijaitsevat. Ne joutuvat ikäänkuin epäjärjestykseen. Jos nyt jonkun ajan 


kuluttua poistaa painon ja antaa munan kehittyä säännöllisesti edelleen, 


- niin syntyy siitä normaalitoukka. Siis se seikka, että ensimäiset solut 


eivät sijaitse määrätyssä järjestyksessä, ei vielä vaikuta myöhempään 


kehitykseen häiritsevästi. 

Vanhemmista toukista ei tavallisesti enää saa jakautumisen kautta 
kahta uutta muodostumaan, mutta sensijaan niissä voi näyttää toteen, 
etteivät vielä kaikki solut ole määrätyt, vaan voivat ympäristön muut- 
tuessa itsekin muuttua. Tällaisia kokeita on ennen kaikkea tehty sam- 
makkoeläimillä. Niistä mainittakoon tässä seuraavat: Spemann, Lewis 
y. m. ovat näyttäneet toteen, että jos muutamilta, joskaan ei kaikilta, 
sammakoilta poistaa linssiaiheen, ennenkuin siitä linssi on erilaistunut, ja 
asettaa tämän sijalle toisen ihopalasen, niin tästä muodostuu, jos siihen 
silmäpikari koskettaa, linssi. Tässä tapauksessa siis pelkkä silmäpikarin 
kosketus saa aikaan sen merkillisen ilmiön, että aivan vieraasta ihopala- 
sesta syntyy niin kovin monimutkainen elin kuin linssi. Tällaista silmä- 
pikarin vaikutusta merkitsee Herbst nimellä vformativer Reizv, muodottava | 
ärsytys. Nämä linssikokeet muodostavat klassillisen esimerkin siitä, mi- - 
ten todeilakin ympäristö voi määrätä, mitä kustakin solusta muodostuu. 

Merkillisiä havaintoja hermojen transformatsionista on taas Braus 
tehnyt äsken mainittujen raajasiirrosten yhteydessä. Esim. raajaan, joka 
jo aiheena ja siis itsessään hermottomana oli sijoitettu silmän alle, hän 
sai kasvamaan trigeminus-hermon osan, joka samalla haaraantui siellä 
aivan kuin tavallinen raajan hermo. Tämä on sitä merkillisempää, kuin 
trigeminus-hermolla, ollen yksi päänhermoista, ei ole raajojen kanssa mi- 
tään tekemistä. 

Eräs eläville olennoille ominainen ja jo hyvin kauan tunnettu kyky, 
joka sekin on omansa tukemaan biogenesisteoriaa, on regeneratsioni- 
kyky, s. o. kyky uudestaan kasvattaa hukkaan mennyt osa ruumista. 
Jo 1744 Irembley nerokkailla kokeillaan näytti toteen, että jos Hydra- 
polypilta leikkaa pois palasen ruumiista, niin kasvaa pian uusi samanlai- 
nen sijaan. Saipa hän vielä leikkaamalla yhden polypin pieniin kappalei- 
siin, yhdestä yksilöstä muodostumaan 50 uutta yksilöä. 

Regeneratsionikyky on hyvin erilainen eri eläinryhmissä. Vleisenä 
sääntönä voi pitää, että kuta vähemmin erilaistunut kukin laji on, sitä 
suurempi on sen regeratsionikyky. Seuraavassa mainitsen muutamia 
niistä lukemattomista kokeista, jotka todistavat tämän kyvyn olemassa- 
oloa. 

Kokeiden kautta on näytetty toteen, että monet yksisoluiset eläimet, . 


Protozott, saattaa leikata kahteen tai useampaan kappaleeseen, ja jokai- 

sesta kappaleesta syntyy uusi yksilö. Tässä on kuitenkin otettava eräs 
tärkeä seikka huomioon. Jokaisessa solukappaleessa täytyy 1nyös olla 
palanen tumaa. Tumaton kappale menee nimittäin hyvin pian hukkaan. 

Ihmeteltävän suuri regeneratsionikyky ilmenee polypeillä. Niitä saat- 
taa, niinkuin jo Trembley näytti toteen, leikata hyvin monella eri tavalla 
poikki tai pitkin, aina ne saavuttavat jälleen säännöllisen muotonsa. 

Niinkin pitkälle erilaistuneilla eläimillä kuin Tunicateilla on huomattu 
merkillinen regeneratsionikyky. Driesch leikkasi Clavellina nimiseltä 
kiinni-istuvalta muodolta kiduskorin irti. Jäljellejäänyt tynkä regeneroi 
taas uuden kiduskorin. Irtileikattu kiduskori taas muuttui pian omitui- 
seksi palloksi, josta ennen pitkää syntyi uusi eläin. Myös toisilla luuran- 
koisillakin, ennen kaikkea sammakkoeläimillä, esiintyy regeneratsioni- 
kyky. Vesiliskontoukan poikkileikattu raaja kasvaa uudelleen. Samoin 
tiedetään aivan varmasti lukemattomien kokeiden nojalla, että Bom- 
binator sammakon toukan takaraajat ovat regeneratsionikykyiset, etu- 
raajat sensijaan merkillistä kyllä eivät. 

Regeneratsioni tapahtuu tavallisesti niin, että kun osa jostakin eli- 
mestä on poistettu, syntyvät puuttuvat osat aina kukin samanlaisesta 
jäljellejääneestä solukosta, esim. iho aina ihosta, luu luusta, hermot her- 
moista j. n. e. Mutta tästäkin säännöstä on poikkeuksia, jotka ovat 
omansa osoittamaan, miten perin monta keinoa luonnolla on. 

Poistamalla valmiin linssin Tritonin toukan silmästä ovat Wolff y. m. 
havainneet, että regeneroiva linssi ei synny ihosta, niinkuin odottaisi, 
vaan iriskalvon reunasta. Tässä meillä on esimerkki, joka sotii embryo- 
logian pääsääntöä vastaan, että kukin elin syntyy aina määrätystä solu- 
kerroksesta, alkiokerroksesta, joka jo hyvin aikaiseen erilaistuu. Sel- 
laista ilmiötä kuin linssin synty iriskalvosta, siis aivan oudosta solukosta, 
on nimitetty heteromorphosiksi. 

Eläinkunnasta mainitsemiamme esimerkkejä regeneratsionilmiöistä 
voisimme täydentää lukemattomilla kasvikunnasta otetuilla. Mainitta- 
koon tässä kuitenkin vain yksi ainoa, joka erittäin selvästi puhuu sen 
väitteen puolesta, että jokainen solu sisältää itsessään kaikki lajin omi- 
naisuudet. On nimittäin näytetty toteen, että jokaisesta päällyskettoso- 
lusta Begontia kasvin lehdistä saattaa syntyä uusi kasvi. Tässä tapauksessa 


sölun asema kasvissa kyllä määrää, mitä kustakin solusta muodostuu, 

mutta solu säilyttää siitä huolimatta ikäänkuin varalta vielä kaikki 
alkuaan saadut ominaisuudet itsessään. Kun olosuhteet muuttuvat 
siten, että tällainen solu tulee ympäristöstään irroitetuksi, niin pääsevät 
siinä jälleen kaikki ominaisuudet vapaasti kehittymään. 

Olemme toistaiseksi mahdollisimman puolueettomasti, joskin vain 
aivan pääpiirteissä, selostaneet eri teorioja yksilönkehityksestä, ennen 
kaikkea Roux'n mosaikki- ja O. Hertwipgin biogenesisteorian. Näistä epäi- 
lemättä biogenesisteoria monessa suhteessa on erittäin tärkeä ja myös hy- 
västi perusteltu. Sen mukaan on olemassa yksi konstantti tekijä, nimit- 
täin lajisolu. Lajisoluja on yhtä monta kuin lajejakin. Jos seuraamme 
yhden yksilön kehitystä, on alkuaan kaksi lajisolua, joista syntyy hedel- 
möitetty munasolu. Tämän jakautumisen kautta muodostuu uusia ja yhä 
uusia soluja, joista täysin kehittynyt muoto syntyy. Kaikki nämä solut 
ovat alkuaan keskenään samanlaiset. Solujakautumisprosessi sellaise- 
naan muodostaa aina vain samanlaisia soluja. 

Juuri tämä väite on yksi biogenesisteorian perusväitteitä. Että eri 
solut kuitenkin myöhemmin saavat eri tehtävän, riippuu niiden asemasta 
muihin soluihin nähden. Toisin sanoen, ulkoapäin vaikuttavat seikat 
— määräävät, mitä mistäkin solusta kulloinkin tulee. Tässä biogenesisteo- 
rian toinen perusväite. 

Että nämä kaksi väitettä hyvin monessa tapauksessa pitävät paik- 
kansa, on kokeellisesti voitu näyttää toteen. Mutta kokemus osoittaa sa- 
malla ainakin näennäisesti, ettei niin läheskään joka tapauksessa ole asian 
laita. Ainakin tähänastiset kokeet antavat tukea tällaiselle käsitykselle. 
Kuitenkin nämä laadultaan negatiiviset tulokset eivät silti saa vähentää 
noitten positiivisten tulosten merkitystä. Jos kerran hyvin monessa eri 
tapauksessa selvästi on näytetty toteen, että kaikki solut alkuaan ovat 
totipotentit, s. o. että niissä on kaikki lajin ominaisuudet, niin on syytä 
olettaa, että niin kaikkialla on asianlaita. Ainakin kehitysopin kannalta 
katsoen ei ole syytä olettaa, että näin perin tärkeä ominaisuus läheisissä 
ryhmissä olisi olennaisesti erilainen. Että sen ilmaukset meidän kokeis- 
samme kuitenkin ovat erilaiset, riippuu toisarvoisista seikoista. Näitä 
selittämään on mosaikkiteoria monessa suhteessa käyttökelpoinen. 

Biogenesisteorian mukaan ympäristö määrää, mitä kustakin solusta 


todellisuudessa tulee. Monessa tapauksessa nyt tämä ulkoapäin tullut 

vaikutus saa aikaan sen, että solut hyvin pian kadottavat alkuperäisen 
totipotenttisuutensa ja tulevat kukin omalla tavallaan erilaistuneiksi. 
Nyt tämä alkuperäinen totipotenttisuus eri lajeilla katoaa kovin eri ai- 
koina. Toisilla jo ensimäinen ulkoa tullut vaikutus saa tämän aikaan. 
Silloin siis jo kaksisolu-asteella naapurisolun vaikutus on sellainen, että se 
saattaa kummallakin solulla olevan totipotenttisuuden mitättömäksi. 
Solusta syntyy vain hemiemhbhryo. 

Mutta samalla kertaa kuin ulkonainen vaikutus biogenesisopin mukaan 
estää totipotenttisuuden solussa tulemasta ilmi, samalla kertaa se taas 
saa aikaan ilmiön, jonka selittämiseen mosaikkiteoria on käytettävissä. 
Ensimäinen ulkoinen vaikutus, joka määrää kunkin solun prospektiivisen 
merkityksen, voi laadultaan olla sellainen, että asianomainen solu jo sillä 
kertaa tulee riippumattomaksi muista vaikutuksista ja sen kehityskulku 
on sillä kertaa määrätty. Tällainen otaksuma selittää mosaikkikehityk- 
sen. On otettava huomioon, että tällainen yksityisen solun tai soluryh- 
män determinatsioni tapahtuu eri lajeilla hyvin eri aikoina. Tästä siis 
riippuu, että eri kokeet antavat niin perin eriäviä tuloksia. 

Jos vielä luomme lyhyen yleiskatsauksen siihen, mitä ontogenesis- 
ilmiöstä ylipäänsä tiedämme, niin huomaamme seuraavaa. Sukusolussa, 
sekä munasolussa että siittiössä, ovat aiheina kaikki täysinkehittyneen 
muodon ominaisuudet. Näitten aiheitten rakenteesta emme sensijaan 
toistaiseksi tiedä paljon mitään. Toisten mukaan on sukusolussa yhtä 
monta pientä kappaletta kuin täysinkehittyneellä muodolla on rakenne- 
ominaisuuksia, siis aiheitten luku olisi hyvin suuri. Toisten mielestä taas 
aiheet syntyvät vasta siten, että verrattain rajoitettu määrä pikku kap- 
paleita eri tavoin asettuu ryhmiin, samoinkuin esim. muutamista kirjai- 
mista voimine muodostaa lukemattomia sanoja. 

Toisten mielestä kukin solu alkuaan on totipotentti, siis saman- 
arvoinen kuin sukusolu, vasta ulkoapäin tulleet vaikutukset saavat sen 
erilaistumaan. Siis ympäristöstä riippuu, mitä lajirajojen sisällä kus- 
takin solusta tulee. 

Toisten mielestä taas vain sukusolu on totipotentti, muut solut varus- 
tetut vain heille kuuluvilla ominaisuuksilla. Ominaisuuksien jako tapah- 
tuu solujakautumisen kautta. Solun kehityksen siis määräävät sisäiset, 


solussa itsessään olevat seikat. 

Mutta eivät lopulta kummatkaan teoriat, se, joka olettaa ulkonaisia, ja 
se, joka olettaa sisäisiä vaikuttimia, voi selittää kehityksen kulkua, sillä 
itse vaikuttimista ne eivät voi sanoa juuri mitään. Paremmin ymmär- 
tääksemme tämän väitteen, otamme yhden esimerkin. 

Biogenesisteorian mukaan muodostavat muutamat määrätyt ihosolut 
tuon perin monimutkaisen silmälinssin sentakia, että niillä sattuu ole- 
maan määrätty asema muihin soluihin nähden. Tiedämmepä tässä ta- 
pauksessa vielä, että se ennen kaikkea riippuu asemasta silmäpikarin so- 
luihin nähden. Mutta mitään muuta me emme tiedä. Tiedämme siis 
vain, missä olosuhteissa ihosta linssi syntyy, mutta emme ollenkaan, mistä 
syystä. Itse syy piilee soluissa, se on siis kuitenkin sisäistä laatua. Keim- 
plasmateoria asettaa tässä tapauksessa syyn soluihin. Linssin kehityksen 
kyseessäolevista ihosoluista se selittää niin, että näihin soluihin ovat 
solujakautumisen kautta tulleet juuri ne determinantit, jotka vastaavat 
linssiä. Minkälaiset laadultaan nämä determinantit ovat, sitä vain ei 
keimplasmateoria voi selittää. 

Joskohta siis tietomme ontogeneettisistä ilmiöistä ovat sangen suu- 
ret, emme me niitten todellisia syitä tunne paljoakaan enemmän kuin 
aikoinaan praeformatsioniopin kannattajat. Tieto siitä, että täysin kehit- 
tynyt muoto on vain aiheena, mutta ei sellaisenaan valmiina hedelmöi- 
tetyssä munasolussa, ei vielä itsessään selitä syytä kehityksen kulkuun. 

Tässä suhteessa on luonnonhistoria paljoa vaikeammassa asemassa 
kuin esim. fysiikka ja kemia, jotka suorastaan matemaattisesti käsittävät 
molekyylien, atomien ja elektronien liikkeitä. Olemme vielä hyvin kau- 
kana siitä, että puhtaasti kemiallisesti ja fysikaalisesti voisimme selittää, 


miten yhdestä solusta tuhatsoluinen eläin tai kasvi syntyy. 








